text: [{"text_idx": "#000003", "text": "Bidruun baqattoota fe\u2019atte waliin galaana irratti ugguramtee turte Xaaliyaan seente"}, {"text_idx": "#000004", "text": "Dhaabbannii baqattoota gargaaru kan Mediterranean Serving Human jedhamuun beekamu, Khamiisa dabre Bidiruun dhaabbatichaa baqattoota 54 kanneen balaa galaana Medtiraaniyaan irratti muudate jalaa baraaraman fe\u2019attee gara Xaaliyaan seenuuf kan yaalte tahus qondaaltonni biyyattii dhoorkuu beeksisee ture. Haaluma kanaan bidiruun baqattoota balaa irraa baraaraman fe\u2019atte tun guyyaa lamaaf qarqara Xaaliyaan galaana irra kan turte yoo tahu, kaleessa mootummaan xaaliyaan baqattoonni bidiruu irraa akka bu\u2019an kan hayyame tahuun beekamee jira."}, {"text_idx": "#000005", "text": "Xaaliyaan baqattoota seeraan ala Liibiyaa irraa meeditraaniyaan qaxxaamuruun gara Awrooppaa seenan keessummeessaa kan turte tahus, yeroo dhihoo asitti garuu bidiruuwwan lubbuu baraaranitti buufata cufuun, baqattoonni seeraan alaa haala kamiinuu gara biyya isii akka hin seenne ugguraa jirti."}, {"text_idx": "#000006", "text": "Bara 2019 keessa qofa namoonni 618 seeraan ala Liibiyaa irraa gara Awrooppaatti ce\u2019uuf osoo yaalan, Galaana Medtiraniyaan keessatti dhidhimuun kan du\u2019an tahuu gabaasni Dhaabata Godaantota Addunyaa (IOM) ni mul\u2019isa."}]